जगत को अपना मूल नाम बहुत पसन्‍द था, अगर कोई जग्‍गी या जग्‍गू कह देता तो निराश हो जाता, लड़ना भिढ़ना तो बेचारा जानता नहीं था, अलबत्‍ता उससे बात करनी बन्‍द कर देता और कभी कभी साहस कर के कह देता मेरा नाम जगत दास है। मुझे मेरे नाम से बुलाया करो । वर्कशाप में बडे मिस्‍त्री की बहुत चलती थी। वह भी जगत को जग्‍गी कहकर बुलाते थे, लेकिन न जाने क्‍यों जगत ने उन्‍हें कभी नहीं कहा कि मेरा नाम जगत हैं हॉ साथ के मैकेनिकों से अवश्‍य एक दो बार कहा । लेकिन नक्‍कार खाने में तूती की आवाज कभी सुनाई नहीं देती उसकी आवाज भी उसके कण्‍ठ में ही डूबकर रह गयी । लेकिन किसी से बहस करते या लडते झगडते कभी किसी ने जगत को नहीं देखा ।